CELEX: C2006/178/30
Language: da
Date: 2006-07-29 00:00:00
Title: Sag C-213/06 P: Appel iværksat den  9. maj 2006  af Det Europæiske Genopbygningsagentur til prøvelse af dom afsagt den  23. februar 2006  af Retten i Første Instans (Fjerde Afdeling) i sag T-471/04: Georgios Karatzoglou mod Det Europæiske Genopbygningsagentur

29.7.2006   
            
            
               DA
            
            
               Den Europæiske Unions Tidende
            
            
               C 178/19
            
         Appel iværksat den 9. maj 2006 af Det Europæiske Genopbygningsagentur til prøvelse af dom afsagt den 23. februar 2006 af Retten i Første Instans (Fjerde Afdeling) i sag T-471/04: Georgios Karatzoglou mod Det Europæiske Genopbygningsagentur
   (Sag C-213/06 P)
   (2006/C 178/30)
   Processprog: engelsk
   Parter
   
      Appellant: Det Europæiske Genopbygningsagentur (ved lawyers S. Orlandi, A. Coolen, J.-N. Louis og E. Marcha, samt K. Niafas, som befuldmægtiget)
   
      Den anden part i appelsagen: Georgios Karatzoglou.
   Appellanten har nedlagt følgende påstande
   
               —
            
            
               Den af Retten i Første Instans (Fjerde Afdeling) afsagte dom af 23. februar 2006 i sag T-471/04 (Georgios Karatzoglou mod Det Europæiske Genopbygningsagentur) ophæves i sin helhed.
            
         
               —
            
            
               Domstolen træffer afgørelse i sagen.
            
         
               —
            
            
               Appellanten frifindes i annullationssøgsmålet til prøvelse af ansættelsesmyndighedens afgørelse af 26. februar 2004 om at opsige sagsøgerens kontrakt som midlertidig ansat.
            
         
               —
            
            
               Sagsøgeren i første instans, sagsøgte i appelsagen, tilpligtes at betale sagens omkostninger i appelsagen.
            
         Søgsmålsgrunde og væsentligste argumenter
   Appellanten har anført, at Retten i Første Instans begik en retlig fejl, da den efter at have kvalificeret den af sagsøgte underskrevne kontrakt som en tidsubegrænset ansættelseskontrakt fastslog, at Det Europæiske Genopbygningsagentur kun kunne opsige kontrakten i to tilfælde — væsentlig reduktion eller afvikling af agenturets opgaver — hvilket er ensbetydende med at anse kontrakten for at være en tidsbegrænset ansættelseskontrakt, hvis varighed afhang af disse kriterier.
   Appellanten har endvidere anført, at Retten i Første Instans begik en retlig fejl, da den traf denne afgørelse, eftersom Rådets forordning nr. 2667/2000 (1), som fastsætter regler vedrørende driften af Det Europæiske Genopbygningsagentur, forbyder agenturet at indgå en sådan forpligtelse, da det er forpligtet til at begrænse ansættelsen af personale til det antal ansatte, der er strengt nødvendigt henset til agenturets vekslende behov.
   Appellanten har endelig anført, at såfremt agenturet har skabt en berettiget forventning om kun at ville opsige sagsøgerens kontrakt i det særlige tilfælde, hvor der foreligger en væsentlig reduktion af dets opgaver, vil en sådan forventning være uberettiget henset til den forpligtelse, som følger af ansættelsesvilkårene for de øvrige ansatte i Fællesskaberne og af Rådets forordninger vedrørende oprettelsen og driften af Det Europæiske Genopbygningsagentur.
   
      (1)  EFT L 306 af 7.12.2000, s. 7-10.